
Dunaszekcső Községi Önkormányzat Képviselő-testülete

10/2002. 

Jegyzőkönyv

Készült a Dunaszekcső Községi Önkormányzat Képviselő-testülete 2002.november 19-én megtartott  üléséről.

Jelen vannak: Hegedüs György  polgármester


Tóth András alpolgármester


Bán Ferencné

                       Bíró Boglárka


Bokor Zoltánné


Faller János


Hauk Zsolt


Hetényi Ádámné


Mezőlaki Ákos




Pappné Dobos Ildikó képviselők


Pest Éva jegyző
Igazoltan távol: Bokor Zoltánné – később érkezik az ülésre.

Hegedüs György polgármester  üdvözli a megjelenteket. Megállapítja, hogy az ülés határozatképes, mert a  megválasztott 10 fő képviselő közül 9 fő az  ülésen megjelent.

A polgármester  javaslatot tesz a napirendi pontokra, melyet a testület jelenlevő tagjai vita és további javaslat nélkül elfogadnak az alábbiak szerint:

1.) Képviselői eskütétel és a megbízólevél átadása

     Előterjesztő: Hegedüs György polgármester

2.) A képviselő-testület bizottsági tagjainak megválasztása

     Előterjesztő: bizottsági elnökök

3.) Beszámoló a testületi ülések között történt eseményekről, tett intézkedésekről

     Előterjesztő: Hegedüs György polgármester

4.) A képviselő-testület hatáskörébe tartozó kérelmek elbírálása

     Előterjesztő: Hegedüs György polgármester

5.) Gépjárművásárlás

     Előterjesztő: Hegedüs György polgármester

6.) Arany János Tehetséggondozó Programban résztvevő tanuló támogatása

     Előterjesztő: Hegedüs György polgármester

7.) Köszönetnyilvánítás az Általános Iskola fűtéskorszerűsítése terveinek elkészítéséért

     Előterjesztő: Hegedüs György polgármester

8.) Mezőgazdasági külterületi utakra pályázat

     Előterjesztő: Hegedüs György polgármester

9.) Egyebek

NAPIREND TÁRGYALÁSA

1.napirendi pont: Hegedüs György polgármester elmondja, hogy az első két napirendi pont még kapcsolódik az alakuló üléshez. Hauk Zsolt képviselő a november 4-én megtartott ülésen nem tudott részt venni, ezért az eskütételére és a megbízólevél átadására most kerül sor. Felkéri Hauk Zsoltot, hogy mondja el esküjét. 
„Én, Hauk Zsolt esküszöm, hogy hazámhoz, a Magyar Köztársasághoz, annak népéhez hű leszek, az Alkotmányt és az alkotmányos jogszabályokat megtartom; az állami és szolgálati titkot megőrzöm; megbízatásomhoz híven pártatlanul, lelkiismeretesen járok el és legjobb tudásom szerint minden igyekezetemmel Dunaszekcső javát szolgálom.”

Az eskü elmondása után a polgármester átadja a képviselőnek a megbízólevelet.

Hauk Zsolt: Gratulál a polgármesternek az újraválasztásához, és valamennyi képviselőnek a megválasztásához. Gratulál azoknak a jelölteknek is, akik indultak jelöltként a választáson, de nem sikerült bejutniuk a képviselő-testületbe. A választási kampány során sok olyan probléma jött elő, amelyeknek felvállalása, megoldása előbbre visz. A megalakult képviselő-testület ezzel megpróbálja képviselni a be nem jutott jelölteket is. 

2.napirendi pont: Hegedüs György polgármester elmondja, hogy e napirendi pontban a bizottsági elnökök javaslatot fognak tenni a tagokra és visszatérünk a képviselők költségtérítéseire. Felkéri a bizottságok elnökeit, hogy tegyék meg javaslataikat.

Hetényi Ádámné elnök: Az Egészségügyi és szociális bizottság tagjainak javasolja Bokor Zoltánné, Bíró Boglárka képviselőtársakat és Kovács Károlyné valamint Kárpáti János dunaszekcsői lakosokat. Így a bizottság tagjainak száma 5 fő.

Bíró Boglárka elnök: A Kulturális és oktatási bizottság tagjainak javasolja Bokor Zoltánné, Pappné Dobos Ildikó, Hetényi Ádámné képviselőtársakat, Schmidt Zoltán, Scheppi Zoltán és Witt Lászlóné dunaszekcsői lakosokat. Így a bizottság tagjainak száma 7 fő.

Hauk Zsolt elnök: A Pénzügyi bizottság tagjainak javasolja Faller János, Mezőlaki Ákos képviselőtársakat, Dr.Schmidt József és Fekete Tamás dunaszekcsői lakosokat. A bizottság tagjainak a száma 5 fő.

Pappné Dobos Ildikó elnök: A Településfejlesztési bizottság tagjainak javasolja Bán Ferencné, Hauk Zsolt, Mezőlaki Ákos képviselőtársakat, Kriegler József, Harsányi János és Schmidt József dunaszekcsői lakosokat. A bizottság tagjainak a száma 7 fő.

Bán Ferencné elnök: Az Ügyrendi bizottság tagjainak javasolja Faller János képviselőtársát és Ratting Gáborné dunaszekcsői lakost. A bizottság tagjainak a száma 3 fő. 

Hegedüs György polgármester: A bizottságok elnökei összeállították tehát a bizottságokat, a tagok többsége képviselő, a jelöltek elfogadták a jelölést.

A testület  9 szavazattal 0 ellenében meghozta az alábbi határozatot:

69/2002.(XI.19.)Kt.számú határozat

a bizottságok tagjainak megválasztásáról

1.) A képviselő-testület az 5 főből álló Egészségügyi és Szociális bizottság tagjaivá megválasztja Bokor Zoltánné és Bíró Boglárka képviselőket, Kovács Károlyné és Kárpáti János dunaszekcsői lakosokat.

2.) A képviselő-testület a 7 főből álló  Kulturális és oktatási bizottság tagjaivá megválasztja Bokor Zoltánné, Pappné Dobos Ildikó és Hetényi Ádámné képviselőket,  Schmidt Zoltán, Scheppi Zoltán és Witt Lászlóné dunaszekcsői lakosokat.

3.) A képviselő-testület az 5 főből álló Pénzügyi bizottság tagjaivá megválasztja Faller János és Mezőlaki Ákos képviselőket, Dr.Schmidt József és Fekete Tamás dunaszekcsői lakosokat.

4.) A képviselő-testület a 7 főből álló Településfejlesztési bizottság tagjaivá megválasztja Bán Ferencné, Hauk Zsolt, Mezőlaki Ákos képviselőket, Kriegler József, Harsányi János és Schmidt József dunaszekcsői lakosokat.

5.) A képviselő-testület a 3 főből álló Ügyrendi bizottság tagjaivá megválasztja Faller János képviselőt és Ratting Gáborné dunaszekcsői lakost.  

Hegedüs György polgármester gratulál a megválasztott bizottsági tagoknak, jó munkát és eredményeket kíván.

Az elmúlt ülésen szóba került a képviselők költségeinek térítése. Ehhez a hivatal számításokat végzett, felkéri a jegyzőt, hogy ismertesse azokat.

Pest Éva : Háromféle lehetőségről esett szó az elmúlt ülésen: tiszteletdíj, költségátalány, eseti költségtérítés. A tiszteletdíj esetében két számítás történt. Pl.ha a köztisztviselői illetményalapból indulunk ki: 36000 Ft a teljes bruttó összeg, ebből 14000 Ft-ot kap kézbe a képviselő. Ha az 50000 Ft minimálbér 30%-ából indulunk ki - a kedvezőbb járulékok miatt ezt a számítást is elvégezték – akkor a képviselő 7800 Ft-ot kap. A költségátalány adóköteles, kifizetéskor levonják az adót, elszámolás lehet pl. az útnyilvántartás, számlák a költségekről. Az eseti költségtérítés történhet útiszámlával gépjárműről, autóbuszról, egyéb költségek készpénzfizetési számlával. 

Egész évre, 9 képviselőre a tiszteletdíj első számítása alapján az összeg 3888000 Ft, a minimálbér 30%a- esetében 1620000 Ft.

Hegedüs György: Végeztek-e esetleg a költségtérítést felvető képviselők számításokat?

Pappné Dobos Ildikó: Nem.

Bíró Boglárka: Dunaszekcsőn eddig nem volt jellemző, hogy a képviselők tiszteletdíjat kapnak. 

Azért indult el a választáson, hogy minden tudását a falu szolgálatába állítsa. Aki indult a választáson, vállalta a jelölést, azt is vállalta, hogy képviselőként dolgoznia is kell. Vannak ennek azonban költségei is, amely nem mindenkitől várható, hogy ingyen tegye meg. 

Az eseti költségtérítésről már tudja, hogy nagyon nehezen lehet előre tervezni és a könyvelésnek is vannak technikai akadályai. 

Másfél héten keresztül figyelte és felírta a költségeit. Ez alatt az idő alatt mobiltelefonról 8000 Ft összegben telefonált. Valószínűleg nem mindenkinek okoznak ezek a költségek gondot. Ő viszont egyetemi hallgató, jövedelemmel nem rendelkezik, diákhitelből él. Ezeket a költségeket tehát nem tudja a saját pénztárcája terhére felvállalni. Nagyon sokat gondolkodott ezen a kérdésen. A költségtérítést nagyon nehéz kiszámolni, nyomon követni. Mindenképpen azon van, hogy tiszteletdíj kerüljön megállapításra. Utána pedig egyénileg mindenki eldönti, hogy felveszi vagy lemond róla.

Összegezve tehát, javasolja, hogy tiszteletdíj kerüljön megállapításra a képviselők részére.

Faller János: Erre a költségvetésben fedezet nincs. A jövő év terhére sem lehet eldönteni, hiszen még a sarokszámokat sem ismerjük.

Bán Ferencné: Valóban óriási költséggel járna ez az önkormányzatnak. De van akinek szüksége van a költségei megtérítésére. Legyen tiszteletdíj, és akinek nincs szüksége rá, az felajánlja céllal meghatározva, így legalább tudja, hogy mit valósítanak meg belőle.

Hauk Zsolt: Nem működik ez ilyen simán. A tiszteletdíjat mindenkinek fel kell vennie, ha a testület azt megszavazza. Utána a képviselő a felvett tiszteletdíjat visszafizetheti. Az önkormányzatnak a járulékokat azonban mindenképpen be kell fizetnie. Ezt a megoldást tehát nem javasolja. Megkéri a jelenlevőket, hogy a tiszteletdíjra mindenképpen nemmel szavazzanak. 

Az idei évre érvényes költségvetésünk van, annak végrehajtásáért a polgármester és a hivatal a felelős. Lehetetlen helyzetbe kerül a hivatal, ha most döntünk a költségek megtérítésének bármely formájáról. Azt is meg kellene mondani, hogy honnan vesszük el a szükséges fedezetet. A számok hallatán a nettó összegek nem magasak, de olyan összeget nem tud kifizetni az önkormányzat, amely megoldaná a problémákat.

Megoldást fogunk találni. 

A képviselő amikor dolgozik, akkor azt a polgármester küldöttjeként teszi, nem saját maga dönti el.

A testület felhatalmazza a polgármestert, hogy ha a akadályoztatva van, vagy az önkormányzat képviseletében, a polgármester indítványozására részt kell venni valahol rendezvényen, annak a költségeit téríteni kell. 

De minden személyi kifizetés közterheket von maga után.

Az Internet igénybevételére a Teleházzal kell megtalálni a megoldást.

Az összes személyi kifizetés tehát olyan közterheket ró az önkormányzatra, amelyet nem tud felvállalni.

Ha a javaslatát nem fogadják el, akkor azt kéri, hogy a költségvetés tárgyalásakor térjünk vissza erre a kérdésre, most pedig egy átmeneti megoldásról szóló döntést hozzon a testület.

Pappné Dobos Ildikó: A javaslat elfogadható, ma egy átmeneti döntés szülessen, arra az időre, amíg nincs meg a költségvetés. A Pénzügyi bizottság dolgozza ki a lehetőségeket.

Ha akkor ellene szavazunk, mi leszünk az első önkormányzat, aki nem tudja kigazdálkodni a tiszteletdíjat.

Hauk Zsolt: Nem mi vagyunk és leszünk az egyetlenek, nagyon sok helyen nincs a képviselőknek tiszteletdíja.

Pappné Dobos Ildikó: De akkor is elkülönítetten kezelik.

Bán Ferencné: Például azon vennénk az autót az ebédszállításra. Így tudnánk, hogy mire lett felhasználva.

Hegedüs György: Egyáltalán nem mindegy, hogy a tiszteletdíjról dönt a testület, a képviselők felveszik és visszafizetik, vagy pedig meg sem szavazza. Kérdezi Bíró Boglárka képviselőt, hogy változott-e a véleménye.

Bíró Boglárka: Nem gondolt arra, hogy az ez évit hogyan lehet bepasszintani a költségvetésbe. De kéri, hogy a következő évre a bizottság tárgyaljon róla.

Hauk Zsolt: A bizottság azt tárgyalja, amit a képviselő kér. Meg fogja vizsgálni, erre itt most ígéretet tesz. Kimutatás fog készülni arról, hogy milyen megoldási forma milyen költségekkel jár.

Hegedüs György: Ha bekerül a költségvetésbe, akkor az január 1-től érvényes döntés lesz.

Összefoglalva tehát, akkor ma határozattal döntünk arról, hogy a költségtérítés kérdése a 2003.évi költségvetés tárgyalásakor kerül napirendre. A Pénzügyi bizottság a tervkészítés időszakában kidolgozza a költségeket, javaslatával a testület elé terjeszti.

Az elhangzottakkal kapcsolatban további kérdés, hozzászólás nem hangzott el, a testület 9 szavazattal 0 ellenében a következő határozatot hozta:

70/2002.(XI.19.)Kt.számú határozat

a képviselő-testület tagjainak költségtérítéséről

A képviselő-testület a képviselők költségtérítéséről – tiszteletdíj, költségátalány, eseti költségtérítés – a 2003.évi költségvetés tárgyalásakor dönt a Pénzügyi bizottság javaslata alapján.

Határidő: 2003.02.15.

Felelős: Hegedüs György polgármester

              Hauk Zsolt a Pénzügyi bizottság elnöke

          Bokor Zoltánné megérkezik az ülésre, a jelenlevő képviselők száma 10 fő.

3.napirendi pont:  Hegedüs György polgármester elmondja, hogy két esetben döntött a két testületi ülés közötti időszakban és erről most beszámol. Az egyik testület már nem működött a másik pedig még nem, de a felmerült kérdésekben dönteni kellett.

Az egyik a szemétteleppel kapcsolatos. Az újonnan megalkotott hulladékgazdálkodási törvény komoly kötelezettségeket ró az önkormányzatokra. A Környezetvédelmi Felügyelőség rendszeresen ellenőriz is, minden alkalommal leírják a kötelezettségeket. Most azonban már bírságot is kilátásba helyeztek.  A szeméttelepen elvégzendő vizsgálatokra a tavasszal volt egy árajánlat, amely 200000 Ft volt. Akkor még csak induló félben voltak ezek a felülvizsgálatok. A testület akkor úgy foglalt állást, hogy majd akkor rendeljük meg és végeztessük el, amikor aktuális lesz. Nagyon sajnálja most, hogy akkor nem erősködött az elfogadással. 

Most már szorít az idő, vannak is jelentkező vállalkozások, de már nem az előbb említett áron. Sombereki koordinálással a környező településekkel együtt – összesen 5 önkormányzat – megbízást adtak 500000 Ft+ÁFA/település díjért a felülvizsgálat elvégzésére, október  13-án aláírták a szerződést. Ha nem lett volna ez az összefogás akkor egy településnek 685000Ft+ÁFA összeget jelentett volna.

Felvállalta a döntést, mert a két ülés közötti időszakban is kötelessége megtenni mindent a község érdekében.

A másik döntés: az Általános Iskolában jelentős változás történt a vizesblokk felújításával. A földszinti átalakulások olyan komfortjavulást eredményeztek, amely indokolttá tette az áremelést. A terem eddigi 500 Ft-os díjának 1000 Ft-ra történő változtatásához hozzájárult november 1-től. 

Kéri a két intézkedés elfogadását vagy felülvizsgálatát.

Hauk Zsolt: Nem minősíti most, hogy jogos volt-e, vagy jogtalan. Új képet kapott a terem, a javulás jelentős. A díjjal kapcsolatban azonban érvényben van egy testületi döntés, nincs másik határozat, tehát nem tartja jogosnak a díj felemelését.

Szabályozni szükséges a terem használatát, mert bizonyos sportágakban kell fizetni, bizonyosoknak pedig nincs fizetési kötelezettség. A hivatal alkosson egy szabályzatot a terem működési rendjéről. 

Hegedüs György: A november 1-től szóló intézkedése jogos volt. A két ülés közötti döntéséről be kell számolnia a testületnek, amely azt vagy jóváhagyja vagy nem.

A felújítás utáni első alkalommal már baj történt, mert tokostól valaki kirúgta az ajtót.  

Azzal maximálisan egyetért, hogy mindenkinek, aki használja a termet fizetni fizetnie kelljen. Ne legyen olyan sportág, amely nem fizet.

Faller János: Ismert a társaság és az is aki kirúgta az ajtót, felelősségre vonást kell kezdeményezni.

Hegedüs György: A díj felemelése lehet, hogy szóba sem került volna, ha nincs az ajtó kirúgása. 

Bokor Zoltánné: Az iskolai szakkörösök azok, akik nem fizetnek a teremhasználatért.

Pappné Dobos Ildikó: Pénteken délután és vasárnap délelőtt vannak ott a szakkörösök. Legyen adminisztráció az igénybevételről, akkor nyomon követhető a használat és a díjak.

Bokor Zoltánné: A szemétteleppel kapcsolatban kérdezné, hogy miért ennyire olcsó az ajánlat a többihez képest? 

Hegedüs György: A beszerzett információk szerint a tényleges költség egy ilyen felülvizsgálatnál kb.800000 Ft. A többi a vállalkozás haszna. A többi cég a közös munkát nem is vállalta fel. 

Jó pár évig még a saját telepünket kell használnunk. A konzorciumnál még csak az első lépések történtek meg, az tehát egyelőre nem fogja megoldani a szemételhelyezésünket.

Hauk Zsolt: Tisztázni kell a teremhasználatot: pl. egyesület, helyi és vidéki díjak. Be kell vonni a csoportokat, meg kell beszélni, és akkor pontosan tudja mindenki, hogy mit kell és kinek fizetnie.

Hetényi Ádámné: Az Egészségügyi és szociális bizottság vállalja ennek a kérdésnek az előkészítését.

Hegedüs György: Az iskola, a csoportok bevonásával közös ülésen a Pénzügyi bizottság bevonásával lenne célszerű a kérdés tisztázása.

A testület további hozzászólás nélkül 10 szavazattal 0 ellenében a következő határozatot hozta:

71/2002.(XI.19.)Kt.számú határozat

a szeméttelep felülvizsgálatáról

A képviselő-testület a polgármester két ülés közötti intézkedéseként az INWATECH Környezetvédelmi Vállalkozási Kft. részére a szilárd hulladék lerakó környezeti állapotának felülvizsgálatára 500000Ft+ÁFA díjazásért adott megbízást, szerződés aláírást  elfogadja.

Határidő: azonnal

Felelős: Hegedüs György polgármester

4.napirendi pont: Hegedüs György polgármester ismerteti Glock Péter és neje kérelmét a napközi konyha bérleti díjának mérséklése ügyében. (A kérelem a jegyzőkönyv melléklete.) A terem használati díja 10000 Ft. Közcélra a használat ingyenes. Ez most egy családi rendezvény lenne. Mivel mindketten saját dolgozóink, javasolja az összeget 2000 Ft-tal csökkenteni.

Pappné Dobos Ildikó: Javasolja általános döntésben megfogalmazni, hogy az önkormányzati dolgozók családi rendezvényekre kedvezményt biztosít. Javasol általánosan 25%-ot.

Hegedüs György: A javaslata 20% volt. Javasolja továbbra is az eseti döntést, hiszen nem mindig lehet indokolt a csökkentés.

Faller János: Ne személyre szóló, hanem általában alkalmazható döntés legyen. Határozzuk meg a munkahelyeket, akikre érvényes a csökkentés. Ennyit megérdemelnek az önkormányzati alkalmazottak.

Hauk Zsolt: Javasol 50%-os csökkentést, a 2000 Ft-ot kevésnek tartja. Három-négy éve kardoskodott az önkormányzatnál alkalmazott díjak emeléséért. Ekkora összegért van önkormányzati lakás, amelyet egész hónapban laknak. Az önkormányzati dolgozók érdekében most javasolja az 50%-ot. Meg kell azonban nézni azt, hogy nem adóköteles-e, mivel ez is személyi juttatás. 

Hegedüs György: Javasolja továbbra is, hogy esetenként, méltányosságot gyakorolva döntsön erről a testület.

További vita nélkül a testület 9 szavazattal 1 ellenében a következő határozatot hozta:

72/2002.(XI.19.) Kt.számú határozat

a Központi Konyha bérleti díjáról

A képviselő-testület a Központi Konyha családi rendezvényre történő igénybevételére Glock Péter Dunaszekcső, Rákóczi u.75. szám alatti lakos részére 4000 Ft+ÁFA bérleti díjat állapít meg.

Határidő: azonnal

Felelős: Hegedüs György polgármester

Hegedüs György polgármester: Nemrégiben tárgyalt egy bátai vállalkozóval, aki vállalta a szeméttelep gondozását. Elmondta, hogy hoz egy lakókocsit, tehát felügyeli a telepet, intézi a turatást, ennek fejében annyit kér, hogy kiszedhesse a vasanyagokat a szemétből. Igen kedvezőnek hangzott az ajánlat, mert a Környezetvédelmi Felügyelőség pontosan ezeket írta elő kötelezettségként: be kell keríteni, állandó őrzést kell biztosítani, rendszeressé kell tenni a földdel takarást. A bekerítés változatlanul szóba sem jöhet, mert az csak egy napig lesz ott.

Megérkezett a kérelem írásban, de most már teljesen másról szól: a vállalkozó lakókocsit kér és a gépi munkákat az önkormányzattól várja.

Javasolja, hogy ne is tárgyaljunk most erről. El kellett mondania, mert itt a kérelem és várják a választ, de annyira kedvezőtlen, hogy ebben a kérdésben ne foglaljon a testület állást.

Faller János: Nagyon sürgősen lépni kell a szeméttelep ügyében.

Bokor Zoltánné: A jövő évi költségvetésben szerepeltetni kell a bekerítést. Egyszer talán nem lopják már el a kerítést. Ember pedig aki ezt vállalná, ebben a faluban is lenne.

Hegedüs György: A kötelezettségeket teljesíteni kell, de ez az ajánlat számunkra kedvezőtlen, ezért nem javasolja az állásfoglalást.

5.napirendi pont: Hegedüs György polgármester: A régi képviselők tudják, hogy a gépjármű nagyon rossz állapotban van, amellyel az ebédet szállítjuk ki, ezért pályázatot nyújtottunk be a Szociális és családügyi minisztériumba. Sajnos nem nyertünk. Lépni kell mégpedig sürgősen. Emmert János munkatársunk árajánlatokat kért az autókereskedésektől. Az Opelon kívül mind 3 millió feletti árat adott. Az ebédhordás nem állhat meg, most napi 1500 Ft-ért bérelünk autót. 

Bán Ferencné: Tudomása szerint csak puttonyos autó lehet, amellyel szabad szállítani.

Hegedüs György: Pontosan a napköziben az ÁNTSZ ellenőrzés során – ahol mindketten jelen voltak - ismertette az ügyintézővel a gépjárművásárlással kapcsolatos terveket. Akkor és ott elfogadták, hogy a tér elválasztásával és a szállító rész kibélelésével alkalmas a jármű az ebédhordásra.

Faller János: Szerinte csak kétszemélyes lehet a jármű és belül burkolt.

Hauk Zsolt: Haszongépjármű vásárlásban volt érintett és elhozta az akkor beszerzett prospektusokat. Az árak nem a legfrissebbek, de új árajánlatot kell kérni a kereskedésektől. 

Faller János: Az, hogy a biztosítás több, annak nem kell felülni.

Az ÁFÁ-t nem igényelhetjük vissza? Meg kellene találni a megoldást!

Hegedüs György: A gazdasági tanácsnoknak mindjárt lenne is feladata, dolgozza ki a megoldási lehetőséget. 

Az elhangzottakból nyilvánvaló, hogy még sem a legkedvezőbb ajánlat került a testület elé.

Faller János: A környező településeken kerékpárral hordják ki a gondozók az ebédet.

Hegedüs György: Ebben a kérdésben a dunaszekcsői viszonyokat is figyelembe kell venni, nem elhanyagolható Dunaszekcső elhelyezkedése, fekvése.

Faller János: Az az érzése, hogy nem szabad ennyi pénzt autóra költeni. 

Szekszárdon is lehetne érdeklődni.

Pappné Dobos Ildikó: Először is az ÁNTSZ engedélyt kell megszerezni hozzá

Hegedüs György: Az átalakítással a szakhatóság egyetértett, azt elfogadta. 

Ebben az esetben a pénz és a részletfizetési megoldás a lényeg. Sürgősen dönteni kell, mert az ebédhordásért ő a felelős és a Tavria nem megoldás, de az autóbérlés sem.

Tehát ma nem döntünk e kérdésről, a most kapott és az újonnan beszerzett árajánlatok után azonban azonnal dönteni kell.

6.napirendi pont:  Hegedüs György polgármester: Megkereste Szalai Zoltán az Arany János Tehetséggondozó Programmal kapcsolatban. Kérte fia, ifj.Szalai Zoltán részére az önkormányzati ösztöndíj támogatást. 

Ez az önkormányzati támogatás évente 10 hónapon keresztül havi 5000 Ft-ot jelent. Javasolja az elfogadását a családi háttér és a tanuló szorgalma miatt. Az iskolától is véleményt kért, a támogatás odaítélésével egyetértenek. 

A testület vita nélkül 10 szavazattal 0 ellenében a következő határozatot hozta:

73/2002.(XI.19.)Kt.számú határozat

az Arany János Tehetséggondozó Programban való részvételről

A képviselő-testület benyújtja pályázatát az Arany János Tehetséggondozó Programban való részvételre. Támogatja Szalai Zoltán nyolcadik osztályos tanulót, hogy Dunaszekcső község képviseletében részt vegyen az Arany János Tehetséggondozó programban.

Az önkormányzat vállalja, hogy az általa delegált diákot a programban való részvétel idejére (maximum 5 évre, tanévenként 10 hónapra) havi 5000 Ft ösztöndíjban részesíti. A képviselő-testület a fedezetet az éves költségvetésében biztosítja. 

A testület felhatalmazza a polgármestert, hogy a pályázatot a határozattal együtt határidőre az Oktatási Minisztériumnak küldje meg.

Határidő: 2002. december 15.

Felelős: Hegedüs György polgármester

7.napirendi pont: Hegedüs György polgármester elmondja, hogy az Általános Iskolában befejeződött a fűtéskorszerűsítés. A tervezést a tervezők teljesen ingyen készítették el, ezért azt javasolja, hogy a képviselő-testület határozatba foglalva mondjon köszönetet ezért. 

A testület vita nélkül 10 szavazattal 0 ellenében a következő határozatot hozta:

74/2002.(XI.19.)Kt.számú határozat

köszönetnyilvánításról

A képviselő-testület köszönetét mond Fok Zoltán és Makk Mátyás tervezőknek a dunaszekcsői Általános Iskola fűtéskorszerűsítéséhez ingyenesen elkészített tervekért. 

Határidő: azonnal

Felelős: Hegedüs György polgármester

8.napirendi pont: A SAPARD pályázati lehetőségek között mód van mezőgazdasági külterületi utakra pályázni. A támogatás 75%-os, december 1. a beadási határidő.  A Bévárosba vezető utat kellene megépíteni egészen a Szentháromságig. Pl. ha 5 millió az út költsége akkor 2 millió önrészt kell felvállalnunk a jövő évi költségvetésben. Javasolja, hogy adjuk be a pályázatot. Tervezőt keresett, olyant aki az engedélyeztetést is vállalja. Az út helyrehozatalával egyszerre 3 célt valósítanánk meg: 1.turizmus: Duna-Dráva Nemzeti Park által tervezett tanösvény útvonala; 2. földhasználók: könnyebben tudnák megközelíteni a területeiket, ez már évek óta probléma;  3. üdülőtulajdonosok: megközelítési problémáik megoldódnának.

Pappné Dobos Ildikó: Mezőgazdasági utakra és infrastruktúra kiépítésére lehet december 1-ig beadni a pályázatokat. A Duna-Dráva Nemzeti Park támogatja az elképzeléseket, tervezik a „tanösvényt”, a kápolnánál ők szeretnének parkosítani is. Ebben a kérdésben a Jankovich-Bésán család is partner.

Hegedüs György: A legrosszabb tapasztalata az úttal kapcsolatban az elmúlt évben volt a kápolna szentelésekor, rossz volt látni, hogy mindenki poros lett, amire a helyszínre ért. 

A SAPARD pályázatoknál a jelentkezők számát visszaveti az üzleti terv készítése. Meg kell próbálnunk mindenesetre.

Pappné Dobos Ildikó: Az önerőbe be kellene vonni a gazdákat, a nemzeti parkot is.

További hozzászólás nélkül a testület 10 szavazattal 0 ellenében a következő határozatot hozta:

75/2002.(XI.19.)Kt.számú határozat

SAPARD pályázatról

A képviselő-testület a SAPARD „A vidéki infrastruktúra fejlesztésének és javításának támogatása” elnevezésű pályázaton a Bévárosi út megépítésére pályázatot nyújt be.

Felhatalmazza a polgármestert a pályázathoz csatolandó dokumentumok beszerzésére, a pályázat benyújtására.

Határidő: azonnal illetve 2002.december 1.

Felelős: Hegedüs György polgármester

9.napirendi pont: Egyebek

Pappné Dobos Ildikó: A héten ülésezik az Iskolaszék. Az Iskolaszék delegáltjai között kell lennie egy önkormányzati képviselőnek. Javasolja, hogy Bíró Boglárka a Kultúlális és oktatási bizottság elnöke legyen a delegált.

Más javaslat nem hangzott el, a testület 9 szavazattal 1 tartózkodással a következő határozatot hozta:

76/2002.(XI.19.)Kt.számú határozat

Iskolaszékbe történő delegálásról

A képviselő-testület Bíró Boglárka képviselőt, a Kulturális és oktatási bizottság elnökét az Iskolaszék tagjának delegálja.

Határidő: azonnal

Felelős: Hegedüs György polgármester

Hegedüs György: A „Gyakorlókert” megvásárlására érkezett kérelem az előző testület idejében. Akkor az értékesítésnek a rendezési terv akadálya volt, hiszen abban tartalék lakóövezetként szerepelt ez a terület. A rendezési tervünk már nem hatályos, ez az akadály már nem él. Ezért most újra előkerülhet a kérdés, bár nem most akarta előterjeszteni.

Hauk Zsolt: Az akkori ülésen nem volt jelen, de nagyon örült, hogy törvényi akadálya volt a terület értékesítésének. Jelenleg az önkormányzat tulajdonában 2 olyan telek van amire még építeni lehet. Ha van településfejlesztési koncepciónk, akkor telek is legyen, a fiatalok ne csak kettő, hanem több  építési telek közül választhassanak. Újabb telkeket csak kisajátítással lehet kialakítani, az pedig jóval a piaci ár feletti árat jelent. Amink tehát van azt hasznosítsuk bérleményként és maradjon továbbra is tartalék építési telek.

Bán Ferencné: Január 1-től kezdődően nagyon sok változás lesz a konyha működésében. Nagyon sok a tízórai, az ebéd és az uzsonna, a létszámmal már nem tudják megoldani. A konyha jelenlegi alkalmazottjai nem takaríthatnának ezért elsősorban azt kell megoldania egy fő 4 vagy 6 órás alkalmazottal.

Hegedüs György: Az igény jogos, de most nincs rá lehetőség. A 2003.évi költségvetéskor kerüljön ez ismételten elő.

Hauk Zsolt: Felhívja a figyelmet arra, hogy nem minden intézményvezető lehet képviselő. Ezért a javaslata az, hogy intézményi kérdés csak a polgármester előterjesztésében kerüljön a testület elé. 

Pappné Dobos Ildikó: Határozzuk meg a munkatervünket, pontosan napra, órára előre. Ekkorra lehet felkészülni alaposan, előre. Így rövidebb lehet az ülés, rugalmasabban működhetünk. A bizottságok csináljanak négy éves koncepciót, azon belül bontsák le évekre a feladatokat. A bizottságok tervei „összegyúrva” kerülnének a testület majd a közmeghallgatás vagy falugyűlés elé.

Hegedüs György: Alapvető egy munkaterv, de az nem lehet teljes. Nem lehet előre egész évre pontosan tervezni, hiszen a községekben a napirendi pontok zöme napi problémákból áll össze. 

Bíró Boglárka: Az elmúlt ülésen és most is az előterjesztéseket hiányolja. Nagy szerencse most is, hogy van itt egy olyan ember, aki ért az autókhoz és volt nála prospektus. 

A szeméttelepről sem tudunk semmit, melyek azok a pontok, amelyek égetőek, hogyan kell kinéznie egy szeméttelepnek.

A konyha bérleti díj mérséklésénél számára kérdés volt, hogy mitől kell kevesebbet megállapítani. Ezeket ki kellett volna adni, mert így az előterjesztés hiányában nem lehet pontosan felkészülni az ülésre. Pontos adatokkal, előterjesztéssel szakszerű döntést tudnának hozni a testület tagjai.

Hegedüs György: A konyhai kérelemhez elmondta a díjat. Ezt kellett volna leírni és kiadni?  Az autónál egy ajánlatot adott ki, mert a bekértekből ez volt a legkedvezőbb. Ezt elfogadja az itt elhangzott információk alapján, hogy járta teljesen körül a kérdést. 

Hauk Zsolt: Az előző testület megalakulása után a képviselők megkapták a hatályos rendeleteket. Kéri a jegyzőt, hogy erre most is kerüljön sor. 

A választási kampány során a polgármesterjelöltek a pályázatokra nagy hangsúlyt fektettek, hiányolva azt az előző időszakban. Ez olyan kritika, melyet fel kell vállalnunk. Arra kéri a polgármestert, hogy válasszon ki 20 embert – bizottságok elnökeit, hivatali dolgozókat, intézményvezetőket, szakembereket – egy munkacsoportot alakítva ki, amely aktívan tud dolgozni a pályázatok ügyében. Kisebb csoportokra bontva egy-egy pályázatot elkészítenének. Az intézmények egyedül nem tudják ezt megcsinálni, ha csinálták, akkor is csak segítséggel tudták megtenni.

Vannak alkalmas eszközeink az önkormányzatnál, Teleházban, ehhez társul az emberek gondolkodása, tapasztalata.

A kampány során több jelölttől elhangzott, hogy csak akkor segítenek, ha ez vagy az a személy győz. Ezt most mind félre kell tenni, mindenkit meg kell keresni, aki segíthet.

Hegedüs György: A kritikát részben ismeri csak el, a következő ülésre elkészít egy kimutatást, melyben az önkormányzat és intézményei pályáztak és nyertek.

Örül, ha lesznek olyan emberek, akik segítenek. Olyan helyzet azonban sosincs, amellyel mindenki elégedett lenne. 

Nem szabad elfeledni a pályázatok esetében az önerőt. Ha nem lesz a következő évi költségvetésben szabad pénz, akkor nem lesz esélyünk a pályázatok elnyerésére.

Bokor Zoltánné: Azt is kéri kimutatni, hogy mire nem pályázott az önkormányzat.

Hegedüs György: Azt nehéz lenne megtenni. A lényeg, hogy mire, mennyire pályáztunk és mekkora összeget nyertünk. 

Hauk Zsolt képviselőtől kérdezi, hogy mit csinál a tervezett 20 fős csoport.

Hauk Zsolt: Mindenki az információi, ismerete, szaktudása alapján a csoportvezetők irányításával dolgozik a pályázat elkészítésén.

Hetényi Ádámné: A Zrínyi – Damjanich utcai patak bűzt áraszt, tele van hulladékkal. Az ott lakók próbálják szépíteni, de képtelenség rendben tartani. Tavasszal és nyár végén legalább 1-1 alkalommal végig kellene kaszálni.

Hegedüs György: Minden patakunknál nagyon rossz a helyzet. Sajnos a legfőbb problémát az ember okozza, és ezen nem lehet változtatni. Régen az utca közepéig takarítottak az ingatlantulajdonosok. Most a járdát sem takarítják el, a hulladékot pedig sokkal egyszerűbb a patakba dobni, mint a szemetesbe.

A következő évben pontosan meg kell határozni a vállalkozásnak és a brigádnak, hogy mit és hol csináljanak a közterületeken. Csak azt kell felvállalnunk, ahol az önkormányzat a tulajdonos, esetleg egyedülálló idős embernek, aki nem tudja megcsinálni. Meg kell határoznunk pontosan az általunk gondozandó területeket.

A környező községekben mindenhol példamutató a lakosság hozzáállása ezen a téren.  Dunaszekcsőn – tisztelet a kivételnek - az önkormányzat gondoskodik csak a közterületekről.    

Hetényi Ádámné: A járdát rendben tartják az ott lakók, de az árkot az idős emberek nem tudják megcsinálni.

Hegedüs György: Az évek óta folyamatosan kifizetett munkák díjáért már ki lehetett volna burkolni egy árkot. Az emberi magatartáson kellene legelőször változtatni.

Bíró Boglárka: A reggeli 5 órás buszhoz be kell jönni az embereknek, pedig ahonnan indul, fel is szállhatnának. A gépjárművezető szerint a járdaszegély hiánya az akadály. Intézkedést kér ebben az ügyben.

Faller János: A levélszállítással kapcsolatban jutott eszébe, hogy készíthetnénk egy humuszlerakót. A pálya mellett lehetne kialakítani és ott még hozzá lehetne tenni a lenyírt füvet is.

Hegedüs György: Az ötlet kiváló. Van azzal kapcsolatban más tennivaló is, azt ki fogja csinálni?

Pappné Dobos Ildikó: A Településfejlesztési bizottság elnökeként vállalja, hogy utánajár a kérdésnek.

Több kérdés, hozzászólás, napirend nem volt, a polgármester az ülést berekesztette.

Kmf.

Hegedüs György                                                                                      Pest Éva  

  polgármester                                                                                            jegyző

